Rådets fælles aktion

af 10. december 2002

om ændring og forlængelse af mandatet for Den Europæiske Unions særlige repræsentant, der skal varetage hvervet som særlig koordinator for stabilitetspagten for Sydøsteuropa

(2002/964/FUSP)

RÅDET FOR DEN EUROPÆISKE UNION HAR -

under henvisning til traktaten om Den Europæiske Union, særlig artikel 14 og artikel 18, stk. 5, og

ud fra følgende betragtninger:

(1) Rådets fælles aktion 2001/915/FUSP af 19. december 2001 om udnævnelse af Den Europæiske Unions særlige repræsentant, der skal varetage hvervet som koordinator for stabilitetspagten for Sydøsteuropa(1), udløber den 31. december 2002.

(2) På grundlag af en gennemgang af nævnte fælles aktion bør mandatet for den særlige repræsentant ændres og forlænges.

(3) Der bør sikres klare ansvarsforhold samt koordinering og sammenhæng i Den Europæiske Unions eksterne aktion i Balkanområdet.

(4) Rådet vedtog den 30. marts 2000 retningslinjer vedrørende fremgangsmåden for udnævnelse af og administrative ordninger for Den Europæiske Unions særlige repræsentanter -

VEDTAGET FØLGENDE FÆLLES AKTION:

Artikel 1

Mandatet for Erhard BUSEK som Den Europæiske Unions særlige repræsentant, der skal varetage hvervet som særlig koordinator for stabilitetspagten for Sydøsteuropa, forlænges.

Artikel 2

Målet for den særlige repræsentant er at varetage hvervet som særlig koordinator for stabilitetspagten for Sydøsteuropa efter de nærmere bestemmelser i punkt 13 i stabilitetspagtdokumentet af 10. juni 1999.

Den særlige repræsentant skal støtte den højtstående repræsentant i dennes arbejde i regionen.

Artikel 3

For at nå dette mål har den særlige repræsentant følgende mandat:

a) fremme gennemførelsen af pagtens mål i de enkelte lande og mellem disse indbyrdes, hvor pagten viser sig at være til ekstra nytte

b) varetage formandskabet for Det Regionale Sydøsteuropapanel

c) opretholde nær kontakt med alle pagtens deltagere og facilitatorstater, -organisationer og -institutioner samt med relevante regionale initiativer og organisationer med henblik på at fremme det regionale samarbejde og regionalt ejerskab

d) samarbejde snævert med alle Den Europæiske Unions institutioner og medlemsstater for at fremme Den Europæiske Unions rolle i pagten i overensstemmelse med punkt 18, 19 og 20 i stabilitetspagtdokumentet og sikre komplementaritet mellem pagtens aktiviteter og stabiliserings- og associeringsprocessen

e) mødes regelmæssigt og kollektivt efter behov med formændene for arbejdspanelerne for at sikre den overordnede strategiske koordination og varetage sekretariatsfunktionen for Sydøsteuropapanelet og dets instrumenter

f) arbejde på grundlag af en liste, der i samråd med pagtens deltagere er opstillet over prioriterede aktioner for stabilitetspagten i 2003 samt løbende undersøge pagtens arbejdsmetoder og strukturer for at fremme sammenhæng og sikre en effektiv anvendelse af midlerne.

Artikel 4

1. Den særlig repræsentant har ansvaret for gennemførelsen af mandatet og handler med reference til den højtstående repræsentant og under dennes operationelle ledelse. Den særlige repræsentant er over for den højtstående repræsentant ansvarlig for administrationsudgifter og over for Kommissionen for aktionsudgifter i forbindelse med aktiviteterne.

2. Den Udenrigs- og Sikkerhedspolitiske Komité (PSC) skal være den særlige repræsentants privilegerede samtalepartner og udgøre det primære kontaktpunkt for forbindelserne med Rådet. PSC giver den særlige repræsentant strategisk vejledning og politisk input i forbindelse med mandatet.

Artikel 5

Unionen bistår den særlige repræsentant i dennes udførelse af sit hverv som særlig koordinator i overensstemmelse med denne fælles aktion ved at tildele de nødvendige personalemæssige og logistiske midler.

Unionen forventer af de øvrige deltagere i stabilitetspagten for Sydøsteuropa, at de ligeledes bidrager til, at pagten virker tilfredsstillende.

Artikel 6

1. Det finansielle referencegrundlag til dækning af udgifterne i forbindelse med den særlige repræsentants mission udgør 840631 EUR.

2. Det beløb, der er nævnt i stk. 1, anvendes til at finansiere driftsudgifterne for hovedkontoret i Bruxelles for stabilitetspagten for Sydøsteuropa i den pågældende periode.

3. Udgifter, der finansieres med det i stk. 1 fastsatte beløb, forvaltes i overensstemmelse med Fællesskabets budgetprocedurer og -regler.

4. Driftsudgifterne forvaltes i henhold til en kontrakt mellem den særlige repræsentant og Kommissionen.

Artikel 7

1. Den særlige repræsentant indgår en kontrakt med Rådet.

2. Den særlige repræsentant har ansvaret for sammensætningen af sit hold og skal underrette Rådet og Kommissionen herom gennem den højtstående repræsentant.

3. Medlemsstaterne og Den Europæiske Unions institutioner kan foreslå udstationering af medarbejdere til at arbejde sammen med den særlige repræsentant. Udgifter til vederlag til medarbejdere, der udstationeres af en medlemsstat eller en EU-institution til den særlige repræsentant, afholdes af henholdsvis den pågældende medlemsstat eller EU-institution.

4. Alle A-stillinger, der skal besættes, offentliggøres i medlemsstaterne og i EU-institutionerne og besættes af de bedst kvalificerede ansøgere.

5. De privilegier, immuniteter og yderligere garantier, der er nødvendige for, at den særlige repræsentant og dennes medarbejdere kan opfylde og afvikle mandatet uhindret, fastlægges i samarbejde med parterne. Medlemsstaterne og Kommissionen skal yde den fornødne støtte med henblik herpå.

6. Indkøb eller leje af udstyr, inventar og lokaler til kontoret i Bruxelles for stabilitetspagten for Sydøsteuropa foretages på De Europæiske Fællesskabers vegne og for disses regning.

7. Formandskabet, Kommissionen og/eller medlemsstaterne yder alt efter omstændighederne logistisk støtte i regionen.

Artikel 8

Den særlige repræsentant aflægger som hovedregel selv rapport til den højtstående repræsentant og til PSC og kan også aflægge rapport til den relevante arbejdsgruppe. Den højtstående repræsentant, Rådet og Kommissionen modtager regelmæssigt skriftlige rapporter. Den særlige repræsentant kan aflægge rapport til Rådet (almindelige anliggender og eksterne forbindelser) efter henstilling fra den højtstående repræsentant og PSC.

Artikel 9

For at sikre sammenhæng i EU's optræden udadtil koordineres den særlige repræsentants aktiviteter med den højtstående repræsentants, formandskabets og Kommissionens aktiviteter. Under arbejdet på stedet holdes der tæt kontakt til formandskabet, Kommissionen og missionscheferne, der skal gøre deres bedste for at bistå den særlige repræsentant i gennemførelsen af dennes mandat. Den særlige repræsentant skal også være forbindelsesled til andre internationale aktører på stedet, navnlig med den højtstående repræsentants kontor i Bosnien-Hercegovina og med De Forenede Nationers civile administration i Kosovo.

Artikel 10

Gennemførelsen af denne fælles aktion og dens sammenhæng med andre EU-bidrag til regionen skal løbende tages op til revision. Den særlige repræsentant forelægger en samlet skriftlig rapport om gennemførelsen af mandatet for den højtstående repræsentant, Rådet og Kommissionen to måneder, inden mandatet udløber, og denne rapport danner grundlag for evalueringen af den fælles aktion i de relevante arbejdsgrupper og i PSC. Den højtstående repræsentant fremsætter inden for de overordnede prioriteter for udsendelsen henstillinger til PSC angående en rådsafgørelse om forlængelse, ændring eller afslutning af mandatet.

Artikel 11

Den Europæiske Unions holdning inden for rammerne af stabilitetspagten for Sydøsteuropa fastlægges i overensstemmelse med de retningslinjer, Rådet har vedtaget.

Artikel 12

Denne fælles aktion har virkning fra den 1. januar 2003.

Den anvendes indtil den 30. juni 2003.

Artikel 13

Denne fælles aktion offentliggøres i EF-Tidende.

Udfærdiget i Bruxelles, den 10. december 2002.

På Rådets vegne

P. S. Møller

Formand

(1) EFT L 337 af 20.12.2001, s. 62.